Քաղաքական դաշինքները, որպես կանոն, Հայաստանում երկար կյանք չեն ունենում։ Կուսակցություններն ու անհատ գործիչները այս կամ այն կարճաժամկետ խնդրի շուրջ պարբերաբար միավորվում են եւ կարճ ժամանակ չանցած՝ արագ «ամուսնալուծվում»։ Պատճառները, իհարկե, բազմազան են, բայց առաջնային խնդիրը թերեւս այն է, որ պայքարի ընդհանուր ճակատում հայտնված ուժերը չեն կարողանում գործունեության երկարաժամկետ թիրախներ ընտրել։ Համանման դաշիքներն իրենց առջեւ չափազանց փոքր խնդիրներ են դնում, օրինակ՝ ուժերը, դաշինք են կազմում, որ համատեղ կարողանան ԱԺ մտնել, քանի որ առանձին-առանձին հաղթելու որեւէ շանս չունեն։ Դրանք հիմնականում տառապում են «մանդատիզմով», այն է՝ ամեն կերպ մանդատ ստանալու մոլուցքով եւ ոչ ավելին։